Det oplyser en af Skandinaviens førende webshop inden for sexlegetøj, Sinful, der har kigget nærmere på mere end en halv million ordrer, som virksomheden har modtaget i 2019. Og salgstallene viser, at Aalborg indtager pladsen, som den frækkeste by i Danmark, lige for næsen af Aarhus, der kommer ind på andenpladsen. På samme liste indtager Nørresundby desuden en flot fjerdeplads. Derudover er Aalborg nummer 10 på listen over de mest bæredygtige og de mest kinky byer i Danmark. Nørresundby er nummer 7 på listen over de mest bæredygtige og nummer 12 på listen over de mest kinky byer. Med en stigning på over 60 procent inden for bæredygtigt sexlegetøj, har danskerne for alvor fået øjnene op for, at man sagtens kan nyde de frække nattetimer i den grønne ånd. Hos Sinful er det netop kategorien med de bæredygtige produkter, der er steget mest i løbet af hele året. - Vi kan tydeligt mærke, at der har været en stigende interesse for vores bæredygtige produkter. Det gælder både genopladelige vibratorer, dildoer, penisringe og onaniprodukter til mænd, men også økologisk glidecreme og massageolie, fortæller Tonny Andersen, CEO hos Sinful. Med en sexfaktor på 1,80 er Aalborg således den frækkeste by i Danmark. Sexfaktoren beskriver, hvor mange gange der er købt sexlegetøj i forhold til landsgennemsnittet. Hele top-10-listen er generelt domineret af midt- og nordjyske byer. For andet år i træk ligger årets kedeligst by i whiskybæltet. Sidste år indtog Gentofte den triste sidsteplads, men i år er det indbyggerne i Rungsted Kyst, der har købt mindst sexlegetøj. De mest kinky indbyggere finder man i Hårlev på Sydsjælland, hvor der er blevet købt 2,39 gange så meget fetish sexlegetøj i forhold til landsgennemsnittet. Sinfuls salgstal afslører en masse sjove og skæve betragtninger om danskernes sexliv. Der er blandt andet købt glidecreme svarende til 91 bagagerum i en Peugeot 208, og så har Sinful solgt dildoer, der svarer til en længde på over 10 kilometer, når man lægger dem i forlængelse af hinanden. Michael og Camilla er desuden navnene på de personer, der i løbet af året har købt mest sexlegetøj hos Sinful. Top-10-listen indeholder også andre kendte navne som Morten, Lars, Louise og Pernille - og det er så uanset hvor disse bor.

Referat:
Med en sexfaktor på 1,80 er Aalborg den frækkeste by i Danmark. Sexfaktoren beskriver, hvor mange gange der er købt sexlegetøj i forhold til landsgennemsnittet.